b"\n_START_ARTICLE_\nMats\xc3\xa9s\n_START_PARAGRAPH_\nMats\xc3\xa9s (Mayoruna, Mayuruna), zna\xc4\x8dajno pleme iz sjeverne skupine Panoan Indijnaca, naseljeno uz rijeku Rio Javari, u Peruu i Brazilu. Pleme je najpoznatije pod imenom Mayoruna, koje dolazi iz Quechua naziva mayo, rijeka, i runa, ljudi, odnosno  'rije\xc4\x8dni narod'  .  Po kulturi (neki obi\xc4\x8daji) sli\xc4\x8dni su Mat\xc3\xads Indijancima, uklju\xc4\x8duju\xc4\x87i upotrebu otrova \xc5\xbeabe Phyllomedusa bicolor i puhaljki (serbatana). _NEWLINE_U kontaktu sa Europljanima ve\xc4\x87 su u 17. i 18. stolje\xc4\x87u kada se nalaze na misijama San Joaquin i Nuestra Se\xc3\xb1ora del Carmen. Nekoliko napada portugalskih lovaca na robove izme\xc4\x91u 1680. i 1710. kao i stanje na misijama gdje podi\xc5\xbeu pobune 1695. i 1767. rezultirat \xc4\x87e njihovim povla\xc4\x8denjem dublje u svoju \xc5\xa1umu, smatraju\xc4\x87i sve prido\xc5\xa1lice neprijateljima. Ovdje ih danas ima preko 3,000. _NEWLINE_Mayorune su patrilinearni i patrilokalni a sistem srodstva je tipa Kariera . Od ekonomskih aktivnosti najva\xc5\xbenija je agrikultura (posijeci-i-spali), a uz kukuruz, grah i manioku, uzgaja se i banana, papaja, ananas, slatki krumpir i drugo. Lov i ribolov tako\xc4\x91er zauzimaju zna\xc4\x8dajno mjesto u privre\xc4\x91ivanju."